**Dôvodová správa**

1. **Všeobecná časť**

 Poslanci Národnej rady Slovenskej republiky Simona Petrík a Jozef Mihál predkladajú na rokovanie Národnej rady Slovenskej republiky návrh na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony.

 Cieľom predkladaného návrhu je snaha o odstránenie sociálnej nespravodlivosti voči osobám, ktoré sú z dôvodu starostlivosti o nezaopatrené dieťa dobrovoľne nezamestnané.

Podľa súčasného právneho stavu platí, že obdobie, počas ktorého je osoba starajúca sa o nezaopatrené dieťa dobrovoľne nezamestnaná, pričom súčasne v tomto období táto osoba nie je dobrovoľne dôchodkovo poistená, sa nijakým spôsobom nezapočítava do obdobia dôchodkového poistenia pre účely posúdenia splnenia podmienok nároku na starobný dôchodok, resp. nároku na predčasný starobný dôchodok. V dôsledku uvedeného je preto takáto osoba podstatne sociálne znevýhodňovaná vo vzťahu k osobe, s ktorou sa podieľa na výchove a starostlivosti o nezaopatrené dieťa a ktorá môže vďaka vykonávanej starostlivosti o nezaopatrené dieťa riadne pracovať.

Cieľom predkladateľov tohto návrhu zákona je vytvorenie právneho rámca pre dobrovoľné zdieľanie dôchodkových práv dvoch fyzických osôb spoločne sa podieľajúcich na výchove a starostlivosti o nezaopatrené dieťa. Predkladaný návrh zákona prezumuje, že spoločné zdieľanie dôchodkových práv bude plne dobrovoľné, pričom vôľa vzájomne zdieľať dôchodkové práva bude prejavená prostredníctvom písomnej dohody o zdieľaných dôchodkových právach, ktorej podstatné náležitosti a predpísanú formu predkladaný návrh zákona súčasne precizuje.

V praktickom živote tak bude rodičovi alebo osvojiteľovi nezaopatreného dieťaťa umožnené s osobou podieľajúcou sa s ním na výchove a starostlivosti o toto nezaopatrené dieťa vzájomne zdieľať dôchodkové práva tým spôsobom, že osobe, ktorá nie je dôchodkovo poistená a súčasne sa stará o nezaopatrené dieťa, sa do obdobia jej dôchodkového poistenia bude počítať i obdobie trvania registrácie dohody o zdieľaných dôchodkových právach. Vzhľadom na špecifický vzorec výpočtu trvania obdobia dôchodkového poistenia v čase počas registrácie dohody o zdieľaných dôchodkových právach sa tak trvanie obdobia dôchodkového poistenia osoby riadne dôchodkovo poistenej bude skracovať v prospech osoby, ktorá sa stará a nezaopatrené dieťa a nie je dôchodkovo poistená, a ktorej sa naopak špecifická dĺžka trvania obdobia dôchodkového poistenia pripočíta.

 Návrh zákona je v súlade s Ústavou Slovenskej republiky, ústavnými zákonmi a inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

**K bodu 1**

V § 60 zákona o sociálnom poistení v znení účinnom od 1.3.2020 sa za odsek 10 dopĺňa nový odsek 11, ktorý ustanovuje špecifický spôsob výpočtu trvania obdobia dôchodkového poistenia v čase registrácie uzatvorenej dohody o zdieľaných dôchodkových právach.

**K bodu 2**

Za § 64 zákona o sociálnom poistení v znení účinnom od 1.3.2020 sa vkladajú nové § 64a a § 64b, ktoré bližšie precizujú podmienky pre uzatvorenie dohody o zdieľaných dôchodkových právach, jej podstatné obsahové náležitosti ako i spôsob registrácie dohody o zdieľaných dôchodkových právach.

Ustanovenie § 64a súčasne zreteľne vymedzuje vznik a zánik právnych účinkov dohody o zdieľaných dôchodkových právach tak, aby obdobie trvania účinnosti dohody a tým aj obdobie trvania dôchodkového poistenia bolo počítané vždy na ucelené časové jednotky, celé kalendárne mesiace.

Orgánom štátnej správy povereným registráciou uzatvorených dohôd o zdieľaných dôchodkových právach je Sociálna poisťovňa.

**K bodu 3**

Ustanovenie § 226 zákona o sociálnom poistení v znení účinnom od 1.3.2020 sa odsek 1 dopĺňa písmenom q), v zmysle ktorého je Sociálna poisťovňa povinná viesť register dohôd o zdieľaných dôchodkových právach.

**K Čl. II**

Účinnosť sa navrhuje od 1. marca 2020.